Mari Järvelaid

**Mari Järvelaid** (1980. aastani **Mari Palm**; sündinud 25. septembril 1956 Tartus) on eesti arstiteadlane.

## Haridus
Ta lõpetas 1974. aastal Tartu 2. Keskkooli, 1981. aastal Tartu Riikliku Ülikooli kehakultuuriteaduskonna ja 1990. aastal arstiteaduskonna. 

2004. aastal kaitses ta samas doktoriväitekirja "Health damaging risk behaviours in adolescence". Järvelaid täiendas end 1996 Rootsis, 1997 Maastrichti Ülikoolis, 1998 Zagrebi Ülikoolis, 1999 Iirimaal, 2001 Ljubljana Ülikoolis, 2002 Kiievis, 2006 Hollandis, 2010 Taanis.

## Töö
Järvelaid oli aastatel 1974–1978 Eesti NSV Spordikomitee instruktor, 1981–1985 Tartu Riikliku Ülikooli Spordiklubi sõudetreener, 1990–1991 Tartu Ülikooli arstiteaduskonna intern, 1991–1998 Tartu Linna Polikliiniku üldarst, 2001–2004 Sotsiaalministeeriumi rahvaterviseosakonna peaspetsialist, 2004–2009 Tallinna tervisekaitsetalituse juhtivinspektor. 

2009–2011 oli ta Terviseameti Põhja talituse juhtivinspektor, 2011–2013 Terviseameti tervishoiu osakonna töötervishoiu büroo juhataja, alates septembrist 2013-2019 arst-resident SA PERH Psühhiaatriakliinikus; alates 2020 Psühhiaatria ja psühholoogia keskuse Sensus psühhiaater, laste psühhiaatria lisaerialaga.  

Alates 1995. aastast on ta pidanud mitmes ülikoolis ja täienduskursustel loenguid meditsiinist, psühholoogiast, terviseriskidest, -kasvatusest ja muust. 

Tema uurimisvaldkonnad on tervis ning terviseriskid ja -kaitse, teismeliseiga, nakkushaiguste epidemioloogia, esmatasandi arstiabi. 

Ta oli aastatel 2005–2006 ajakirja Moodne Meditsiin toimetaja ning 2006–2009 EL projekti “Esmatasandi arstiabi toetuseks föderaal- ja munitsipaaltasandil” ekspert. 

Ta on ka Eesti Tervisekaitse Seltsi president (2004–) ja Harju Maavalitsuse tervisenõukogu liige.

## Sport
Sõudetreeninguid alustas ta 1972 Tartu Kalevis Inge Pindi juhendamisel. Võitis NSV Liidu meistrivõistlustel 1977 paarisaerulisel kahepaadil pronksi, NSV Liidu juunioride meistrivõistlustel 1976 ühepaadil kulla ja 1974 paarisaerulisel roolijaga neljapaadil pronksi. Oli 1973 ühepaadil ja paarisaerulisel kahepaadil NL-i noortemeister. 

Ta on tulnud Eesti NSV meistriks 11 korral: 
*1973–76 ja 1978 ühepaadil, 
*1973 paarisaerulisel kahepaadil, 
*1976 roolijaga neljapaadil, 
*1975 ja 1978 paarisaerulisel roolijaga neljapaadil ning 1975–76 kaheksapaadil. 

Meistersportlane akadeemilises sõudmises (1975) ja suurmeister (1977). 

1979–1983 kuulus ta ENSV Sõudespordiföderatsiooni presiidiumi. 1974–1978 oli ta ENSV Spordikomitee instruktor, 1981–1985 TRÜ sõudetreener.

## Isiklikku
Ta on Lembit Palmi ja Asta Palmi tütar, tema abikaasa on professor Peeter Järvelaid.

## Artikleid
*"Tervis ja riskikäitumine teismelistel" // Perearst (2000) 3
*"Seksuaalkäitumine ja selle seos tervist ohustava riskikäitumisega" // EA 80 (2001) 4
*"Adolescent tobacco smoking and associated psychosocial health risk factors" // Scand. J. Primary Healt Care 22 (2004) 1
*"The effect of gynecologic age, body mass index and psychosocial environment on menstrual regularity among teenaged females" // Acta Obstetricia Gynecol. Scand. 84 (2005) 7
*"Rotaviirusenteriidi epidemioloogia" // EA 85 (2006) 8
*"Veneerilise lümfogranulomatoosi puhang Euroopas" // Eesti Tervisekaitse Seltsi 53. teaduskonverentsi kogumik. Tln, 2007.

## Viited

## Välislingid

* 
* "Vihkamise anatoomia" ERR, 18. märts 2019
* ""Ma olen laisk"" Postimees, 22. november 2017
* "Etanoolil pole emotsioone" Postimees, 28. september 2017
* "Laste hüperaktiivsus- ja tähelepanuhäire diagnoosimine" Eesti Unemeditsiini Selts/Perearst 5/2017
* "Raha ja tervis" ERR, 1. september 2016